Príloha č. 1
Neoficiálny preklad
vystúpenia generálneho tajomníka NATO Lorda Robertsona
na pôde SFPA v rámci programu „Modern Foreign Policy“
10. marca 2003

Vážené dámy a páni,

je pre mňa, ako generálneho tajomníka Organizácie Severoatlantickej zmluvy, veľkou cťou a ocenením byť tu na Slovensku – v jednej zo siedmich krajín, ktoré boli pozvané pristúpiť budúci rok k našej Aliancii.

Toto je moja tretia návšteva vašej krajiny. Bol som tu v máji 2000 a opäť v novembri 2001. Zakaždým som osobne bol svedkom pokroku prípravy SR na členstvo v NATO. Nikdy som nemal nijaké pochybnosti o tom, že snahy Slovenska nakoniec budú ocenené. A boli. Minulý november vám bola na pražskom summite NATO ponúknutá pozvánka.

Pozvánka Slovensku začať s NATO rozhovory o prístupe bola zadosťučinením vízie tých, ktorí sa po mnohé roky snažili o pevné zakotvenie Slovenska do Európy, s ktorou zdieľa Slovensko demokratické hodnoty. Je svedectvom tvrdej práce všetkých tých, čo sa podieľali na realizácii tejto vízie.

Chcem pozdraviť a zablahoželať všetkým tým, čo boli zapojení do tejto snahy. Chcem vyzdvihnúť tých, ktorí boli aktívni na politickej úrovni, v celom politickom spektre vašej krajiny, pri presadzovaní dosiahnutia členstva v NATO a reforiem, ktoré sú potrebné pre jeho docielenie. Udržali ste kurz a na vašej ceste ste prekonali mnoho prekážok. A odolali ste pokušeniu hrať politické hry s obranou. Ale taktiež chcem oceniť tých, ktorí ťažko pracovali na samotnej implementácii politických, vojenských a iných reforiem a pri dosahovaní štandardov NATO.

Keď sa Slovensko spolu s ďalšími šiestimi krajinami budúci rok pripojí k NATO, počet členov NATO sa zvýši z 19 na 26 – pôjde o najväčšie rozšírenie členstva Aliancie. Spolu s rozšírením Európskej únie, ktorej časťou sa budúci rok tiež stanete, ďalšie kolo rozšírenia  NATO bude veľkým krokom smerom k dlhodobému cieľu Aliancie: vytvoriť celistvú a slobodnú Európu, zjednotenú v mieri, demokracii a spoločných hodnotách, od Pobaltia po Balkán, od Atlantiku k Čiernemu moru.

Čo bude členstvo v NATO znamenať pre vašu krajinu a pre vašich občanov? Dovoľte mi dať vám tri najdôležitejšie odpovede.

Po prvé, Slovensko sa pripojí k najsilnejšej, najsúdržnejšej Aliancii, ktorá kedy existovala – k Aliancii ktorá spája dva kontinenty. Táto skutočnosť dá Slovensku nový pocit bezpečnosti. Ale taktiež to zmení vnímanie Slovenska inými. Medzinárodné spoločenstvo uzná, že Slovensko vstúpilo do jedinečnej zóny bezpečnosti. A všetci vieme, že investície a prosperita najlepšie prekvitajú v bezpečnom prostredí.

Druhou najväčšou výhodou členstva v NATO je byť prítomný za vrchom stola vtedy, keď sa prijímajú kľúčové rozhodnutia. Počas uplynulých desiatich rokov NATO rôznymi spôsobmi formovalo bezpečnostné prostredie. Vďaka rozhodnutiam NATO sa bezpečnostná klíma v Európe sústavne zlepšovala. Ako člen NATO sa Slovensko bude zúčastňovať týchto rozhodovaní, namiesto toho, aby sedelo bokom. A ako výsledok nedávnych dohôd s EÚ, Slovensko bude hrať väčšiu rolu v Európskej bezpečnostnej a obrannej politike, ktorá je založená na použití kapacít NATO.

Po tretie, členstvo v NATO bude znamenať, že v medzinárodných vzťahoch sa hlas Slovenska zosilní. NATO koná na základe konsenzu. Toto znamená, že aj najmenšia krajina v NATO má rovnaký štatút ako tá najväčšia. Ak sa Slovensko stane členom Severoatlantickej rady, bude mať rovnaký hlas ako USA, Veľká Británia alebo Francúzsko. 

Atlantická aliancia, do ktorej vstúpite budúci rok, sa nezväčší iba čo do veľkosti, ale bude i vo viacerých ohľadoch silnejšia. A to kvôli tomu, že v Prahe minulý november, hlavy štátov a  vlád nepozvali iba sedem krajín. Rozhodli taktiež o jasnom smerovaní Aliancie vysporiadať sa z bezpečnostnými výzvami 21. storočia – s novou politikou, novými schopnosťami a novými spôsobmi práce. 

V tomto okamihu spojenci tvrdo pracujú na implementácii všetkých zmien politiky, ktoré boli dohodnuté v Prahe. Obzvlášť na vývoji spôsobilostí, ktoré sú potrebné na vysporiadanie sa z bezpečnostnými výzvami dneška. Európski spojenci osobitne sústreďujú svoje úsilie čo najlepšie využiť peniaze, ktoré vydávajú na obranu. 

Počas prípravy na vstup do Aliancie na budúci rok, všetkých sedem pozvaných krajín čelí dvojakej výzve. Musíte pokračovať a zintenzívniť politické a vojenské reformy. A musíte sa tiež pripraviť naskočiť na rozbehnutý vlak, pretože Aliancia prechádza zásadnou transformáciou, ktorá rýchlo napreduje. 

Na vlak NATO už máte svoj lístok. Vieme, že máte radi bezpečnosť, ktorú ponúka, a smer, ktorým napreduje. Vieme, že netrpezlivo čakáte a tešíte sa na garancie, ktoré ponúka článok 5 Washingtonskej zmluvy. Tiež však chápeme a vítame vašu snahu formovať a posilňovať euroatlantickú bezpečnosť v širšom meradle. A ste odhodlaní prispievať – politicky a vojensky – k úsiliu Aliancie v tomto zmysle. 

Aby to bolo možné, Slovensko a ostatných šesť pozvaných krajín bude pokračovať v plnení Akčného plánu pre členstvo v NATO (MAP). To vám umožní využívať vo svoj prospech podporu a pomoc Aliancie pri realizácii reforiem v kľúčových oblastiach, udržať krok s reformami, ktorými prechádza samotná Aliancia, a zaistiť, že od prvého momentu budete všetci pre Alianciu zmysluplným prínosom. 

Slovensko vynikajúco využilo možnosti, ktoré ponúka MAP. Bolo to preto, lebo vaša krajina pochopila, že hlavným zámerom MAP je urýchliť domáce reformy všeobecne, nie iba vo vojenskej oblasti. Vítam úsilie a odvedenú prácu na komplexnom časovom pláne na uskutočnenie týchto reforiem, ako i vysokú angažovanosť Parlamentu. Nepochybujem, že tieto opatrenia ešte viac posilnia pozíciu Slovenska, keď parlamenty členských krajín začnú v tomto roku ratifikovať prístupové protokoly.

Vzhľadom na ukážkové plnenie MAP zo strany Slovenska, zoznam otvorených otázok je krátky, avšak napriek tomu náročný. Spojenci v NATO napríklad pozorne sledujú reformy vo vašej administratíve a v súdnom systéme, ako aj vaše snahy znížiť korupciu. Tieto iniciatívy sú na správnej ceste, potrebujú však byť dôsledne implementované. Je potrebné zvýšiť parlamentný dohľad na bezpečnostnými službami. Taktiež je potrebné dokončiť legislatívu v oblasti národnostných menšín.
 
Úsilie Slovenska vo vojenskej oblasti je solídne. Kladiete veľký dôraz na reformu obrany. Váš dlhodobý plán je orientovaný správnym smerom, a máte jasnú predstavu o budúcnosti svojich ozbrojených síl. Slovensko urobilo významný pokrok pri redukcii prázdneho dedičstva svojich ozbrojených síl, ktoré boli zamerané predovšetkým na teritoriálnu obranu. Do konca roku 2004 však dosiahnete značnú úroveň kompatibility so štandardmi a procedúrami NATO, a za vaše odhodlanie napredovať vás môžem iba pochváliť.

Na druhej strane, reforma obrany je úsilie, ktoré sa nikdy nekončí, a Slovensko, podobne ako ostatných šesť pozvaných krajín, sa musí zameriavať na túto otázku. Zastarané a ťažkopádne armády musia byť modernizované a zredukované, aj prostredníctvom vývoja moderného plánovania a rozpočtových systémov. Musí byť garantovaná bezpečnosť utajovaných skutočností, a ľudia prichádzajúci s takýmito informáciami do styku musia byť riadne preverení. A ak majú byť tieto reformy úspešné, musí byť na ne vyčlenených dostatok zdrojov. 

Ako bývalý minister obrany viem, že presadzovanie reformy obrany vyžaduje politickú odvahu a odhodlanie. Plne však dôverujem schopnosti Slovenska uspieť v tejto oblasti . Je to preto, že váš zoznam dosiahnutých úspechov vzbudzuje dôveru. 

Jedným z dôvodov mojej dôvery je účasť Slovenska v operáciách na podporu mieru na celom svete. Poskytujete čoraz väčší počet vojenského personálu a pozorovateľov do mnohých mierových misií OSN na celom svete. Slovenskí vojaci spolu s vojakmi NATO a iných partnerských krajín udržujú mier na Balkáne. A vaša ženijná jednotka pôsobí v operácii „Trvalá sloboda.“

Vysielanie vašich síl nie je jediným faktom, ktorý vo mne vzbudzuje dôveru, ale aj to skutočnosť, že sa to uskutočňuje so silnou podporou Parlamentu. To dokazuje nielen vaše jasné porozumenie nových hrozieb pre našu bezpečnosť, ale i ochotu a schopnosť pomôcť čeliť im. A naznačuje to jasnú budúcnosť Slovenska ako člena NATO. Ako tomu hovoríme vo V. Británii „pochopili ste, čo to znamená“.

Dámy a páni,

Dnešok je čas veľkej zmeny a turbulencie v medzinárodnej bezpečnosti. Minulé desaťročie a osobitne posledných 18 mesiacov sú jasným dôkazom, že našu bezpečnosť nemôžme brať ako samozrejmosť. Čelíme veľkým bezpečnostným výzvam a nepredvídateľným hrozbám. Neexistuje lepší spôsob, ako čeliť týmto hrozbám a výzvam, ako byť súčasťou spoločenstva. Byť členom NATO znamená nikdy sa neobávať z toho, že krajina bude čeliť bezpečnostnému problému osamote.

Vstup Slovenska do NATO bude zhodnotením dosiahnutých výsledkov vašej krajiny. Osobitne to však bude silným zhodnotením myšlienky trvajúceho euroatlantického spoločenstva, spájajúceho dva kontinenty pri zaisťovaní bezpečnosti terajších aj budúcich generácií. Ďakujem za pozornosť.